Анэдэлъхубзэ
Бемырзэ Зураб
(усэ зэпэдзыж)
- Си адыгэбзэр уэсэпс мащIэу
Зэгуэр си Iупэм трилъащIэу
Си анэм къызита макъамэщ.
- Си адыгэбзэр жыр пэлъытэу,
ГъущIмывэ бзаджэри икъутэу
Си адэм схуригъэщIа къамэщ!
- Гущэкъу уэрэду зиухуэну,
Сабийм и напэм Iэ дэслъэну
IэфIыгъэ нэхущ си адыгэбзэр.
- Шэ гын хьэзырхэм щимылъыжым,
Си сэшхуэм бийхэр щимыбзыжым –
Тылей уэрэдщ си адыгэбзэр!
- Си лъагъуныгъэм и псэ къабзэу,
Пшынэбзэ шэрэшэн бзэрабзэу
Къыздежьуужыр си лъэпкъыбзэщ.
- Си адыгэшым нал икъутэр
ГъущI сабэу Хэкум щыхикIутэм –
Къызэрезгъазэр си лъэпкъыбзэщ!
- Си дэлъхум хуэзгъэтIылъ тхьэлъэIуу
Мы гъащIэм сэ сызэрелъэIур
Си анэм къызита бзэ закъуэрщ.
- Си шыпхъум хидыкIа щэкI Iыхьэр
УIэгъэ мыхъужыным Iуслъхьэм,
Си Iупэм телъыр си бзэ закъуэрщ.
- Ирехъу апхуэдэу. Лъэпкъ лъэужьу
Си быным я дуней Iэужьу
ЩреIэ си анэдэлъхубзэр.
- БлэкIам къела адыгэ лIыгъэм
Ди уафэм имыкIыж уэздыгъэу
Хрепсэ ену си лъэпкъыбзэр!


